Tiit Ojasoo

Tiit Ojasoo (sündinud 28. augustil 1977 Pärnus) on eesti teatrilavastaja ja näitleja.

Elukäik 
Ta on sündinud matemaatikaõpetajast isa ja lasteaiakasvatajast ema lapsena. Kooliajal mängis Laanemetsa kooliteatris. Pärast Pärnu Koidula Gümnaasiumi lõpetamist 1995. aastal õppis Tartu Ülikoolis ühe aasta klassikalist filoloogiat.

1996. aastal astus ta Eesti Muusikaakadeemia Kõrgemasse Lavakunstikooli (19.lend), kus õppis Ingo Normeti juhendataval kursusel. Lõpetas lavakunstikooli XIX lennu lavastajana 2000. aastal.

Töötas lavastajana Eesti Draamateatris ja 2004–2005 Vanalinnastuudio direktorina. 2005. aastal asutas ta Teater NO99 ja oli kuni 2016. aastani selle direktor ja kunstiline juht. Lavastanud mitu lavatükki ka Tartus Vanemuises.

Tema elukaaslane on teatri- ja videokunstnik Ene-Liis Semper. Neil on tütar ja poeg.

Looming

Lavastused

"Talvemuinasjutt" (2000, Endla)
"Verevennad" (2001, Vanemuine)
"Armastusega ei naljatleta" (2001, Eesti Draamateater)
"Tõeline inspektor koer" (2001, Eesti Draamateater)
"No More Tears" (2002, Von Krahli teater)
"Roberto Zucco" (2002, Vanemuine)
"Evita" (2003, Vanemuine)
"Inishmore'i leitnant" (2003, Eesti Draamateater)
"Asjade seis" (2004, Eesti Draamateater)
"Julia" (2004, Eesti Draamateater)
"Vahel on tunne, et elu saab otsa ja armastust polnudki" (2005, Teater NO99)
"Padjamees" (2005, Teater NO99)
"Seitse samuraid" (2005, Teater NO99)
"Ulgumerelainetel" (2005, Teater NO99)
"Nafta!" (2006, Teater NO99)
"Kuningas Ubu" (2006, Teater NO99)
"Hirvekütt" (2006, Teater NO99)
"Totu Kuul" (2007, Teater NO99)
"ГЭП ehk Garjatšije estonskije parni" (2007, Teater NO99)
"Perikles" (2008, Teater NO99)
"Ruja" (2008, Vanemuine)
"Kuidas seletada pilte surnud jänesele" (2009, Teater NO99)
"Onu Tomi onnike" (2009, Teater NO99)
"Kes kardab Virginia Woolfi?" (2009, Teater NO99)
 "Ühtse Eesti" suurkogu (2010, Teater NO99)

Tunnustus
 2002 – teatri Vanemuise parima lavastaja kolleegipreemia (lavastuse "Roberto Zucco" eest)
 2003 ja 2004 – Eesti Draamateatri parima lavastaja kolleegipreemia Käsu-Ants
 2005 – Eesti Teatriliidu lavastajaauhind
 2005 – teatrifestivali Draama 2005 parima lavastaja ja parima lavastuse autori preemia (koos Ene-Liis Semperiga, lavastuse "Julia" eest)
 2006 – Ants Lauteri nimeline auhind
 2008 – Eesti Teatriliidu lavastajaauhind
 2009 – Välisministeeriumi kultuuripreemia
 2009 – Eesti Teatriliidu aasta lavastuse auhind (rokkooperi "Ruja" lavastusmeeskonna liige)
 2011 – Eesti Vabariigi kultuuripreemia (koos Ene-Liis Semperi ja Eero Epneriga; Teater NO99 suurprojekt "Ühtne Eesti suurkogu")
 2016 – Valgetähe III klassi teenetemärk
 2016 – Eesti Teatriliidu teatrikunsti eriauhind (lavastusprojekti "Ühtne Eesti" meeskonna liige)
 2017 – Eesti Teatriliidu etenduskunstide ühisauhind (Teater NO99 lavastuse "Pööriöö uni" lavastuse trupp)

Füüsiline vägivallatsemine teatri NO99 juures
Jaanuaris 2016 tarvitas Tiit Ojasoo naisnäitleja suhtes vägivalda, tõukas teda ja lõi mitu korda jalaga. Politsei Põhja prefektuur alustas Ojasoo suhtes kriminaalasja. Kriminaalmenetlus lõppes aprillis lepitusmenetlusega.

Juhtum tuli avalikkuse ette sama aasta juunis seoses Eesti Päevalehes ilmunud artikliga. 10. juunil kogunenud NO99 nõukogu kuulas Ojasoo selgitusi algatatud kriminaalasja kohta ja otsustas Ojasoo jätkamise tingimusel, et Ojasoo läbib lepitusmenetluses ettenähtud tegevused. Nõukogu esimees Tõnis Arro ütles Postimehele, et vägivald on nii era- kui ka tööelus lubamatu. Ojasoo palus juhtunu pärast avalikult vabandust ja kahetses eksimust.

15. juunil esitasid kõigi erakondade fraktsioonide esindajad kultuuriminister Indrek Saarele ja Teater NO99 nõukogule ühisavalduse, milles nõudsid Ojasoo taandamist NO99 teatrijuhi kohalt. Saar ütles avalikus vastuses, et vägivald ei ole tolereeritav ja palus kokku kutsuda teatri nõukogu erakorraline koosolek. 16. juunil teatas Ojasoo tagasiastumisest. Samal päeval ilmus meedias kümne NO99 näitleja avalik kiri, milles öeldi, et Ojasoo taandumiseni viis poliitiline surve ja nad on selle suhtes kriitilised. Samas mõistsid allakirjutanud hukka igasuguse vägivalla. Kannatanu ütles Eesti Päevalehele, et soovib rahus oma eluga edasi minna ja pidas vajalikuks Ojasoole teine võimalus anda.

Artikkel Kroonikas
16. juunil 2016 avaldas Kroonika artikli, mille järgi on Ojasoo kohta teada varasemaid vägivallajuhtumeid. Artikli kohaselt märatses ja ropendas ta lastelaagris laste juuresolekul. Väidetavalt oli ta löönud ka teatri helimeest ning samuti olevat tal etenduse ajal olnud kähmlus ühe meesnäitlejaga. Anonüümse allika väitel olevat ta vägivalda tarvitanud ka oma elukaaslase Ene-Liis Semperi kallal.

Samal päeval ilmunud NO99 kümne näitleja avalikus kirjas öeldakse Kroonika väidetele viidates: "Me teame teda väga hästi. Ja me teame, et Tiit ei ole meist mitte kedagi mitte kunagi füüsiliselt rünnanud. See oleks võimatu. Me ei töötaks selles teatris."

104 kiri 
16. jaanuaril 2018 saatsid 104 allakirjutanut president Kaljulaidile avaliku kirja, milles tauniti Tiit Ojasoo kaasamist Eesti Vabariigi 100. aastapäeva vastuvõtu kunstilise programmi loomisse.

President vastas kirjale sotsiaalmeedias, kirjutades, et Tiit Ojasoo kaasamine ei tähenda vägivalla heakskiitmist, aga kõneleb ühiskondliku andeksandmise võimalusest.

Viited

Välislingid
Elulugu teatri NO99 veebilehel

Tiit Ojasoo interv. Liina Jääts. // Teater. Muusika. Kino, aprill 2004

Eesti teatrilavastajad
Eesti näitlejad
Valgetähe III klassi teenetemärgi kavalerid
Sündinud 1977